Hor Fakan

Hor Fakan (arapski: خورفكان‎, dosl. uvala dviju ralja) je ime enklave i lučkog grada Emirata Šardže u Ujedinjenim Arapskim Emiratima. On je sa svojih 45.000 stanovnika drugi po veličini grad u Omanskom zaljevu, odmah do Fudžaire. Geografija Enklava Hor Fakan leži sa istočne strane poluotoka Musandam, duž obale Omanskog zaljeva i prema brdovitoj unutrašnjosti, pa presjeca Emirat Fudžairu na dva dijela. Kuriozum je da ima dva vadija, što je prava rijetkost u tom pustinjskom kraju. Pored granice s Emiratom Fudžairom, koji ga gotovo potpuno okružuje, u malom dijelu na zapadu graniči i s Emiratom Ras al-Kajmom, dok mu je južna granica prilično nedefinirana pa oko nje ima teritorijalnih problema sa Sultanatom Oman. Historija Grad leži u prirodnoj uvali (arapski: hor, khawr) i odličnoj luci, zbog tog je tokom srednjeg vijeka bio važan punkt kog su se mnogi htjeli domoći. Uspješno se odhrvao napadima Afonsa od Albukerka, podkralja i guvernera Portugalske Indije, koji ga je opsjedao 1507. godine. U sljedeća dva vijeka za tu luku ratovali su Portugalci, Omanci i Iranci, a na kraju je pripala Omanu. Šeik Šardže, tadašnji nominalni saveznik sultana od Muskata i Omana, iskoristio je sultanovu odsutnost kad je 1832. otišao posjetiti svoje afričke posjede, te zauzeo Hor Fakan i okolicu. Kad je Velika Britanija, tadašnji protektor zaljevskih emirata, priznala Emirat Fudžairu kao nezavisni politički entitet, veći dio teritorija u tom dijelu pripao je Fudžairi, ali ne i Hor Fakan koji je ostao dio Emirata Šardže. Između 1964. i 1972. Emirat Šardža dopunjavao je svoje slabe prihode izdavanjem brojnih poštanskih maraka s oznakom Hor Fakana, štampanih isključivo za prodaju filatelistima a ne za poštanski promet. Privreda Luka Hor Fakana je jedna od rijetkih prirodnih luka u Ujedinjenim Arapskim Emiratima, i sigurno najbolja u Emiratu Šardži, ali je zbog izolacije (a i zbog političkih razloga), u nju vrlo malo ulagano, jedino što je novo je kontejnerska luka. Investicije i modernizacija su uglavnom ograničene na prijestolnicu Šardžu, koja leži na obali Perzijskog zaljeva. I pored tog zanemarivanja, procijenjeno je da je od stjecanja nezavisnosti Ujedinjenih Arapskih Emirata 1971. Hor Fakan najprometnija luka Emirata Šardže. Ona se specijalizirala za krijumčarenje zlata i luksuznih roba preko Omanskog zaljeva i Arapskog mora do indijskih i pakistanskih luka. Pored luke, koja donosi najveći prihod, Hor Fakan ima i tvornice cementa i metalnih cijevi, a u novije vrijeme i istraživačku stanicu za ribarstvo. Reference Vanjske veze Hor Fakan na portalu Emirata Šardže Arhivirano 2013-01-23 na Wayback Machine-u (en)